Diari Oficial de la Generalitat Valenciana


Sumari del DOGV 5508, del 09-05-2007 (2007/5101)

RESOLUCIÓ de 12 de març de 2007, de la Direcció General de Treball i Seguretat Laboral, per la qual s'aprova l'extensió del Conveni Col·lectiu d'Empleats de Finques Urbanes de Catalunya al sector d'empleats de finques en l'àmbit territorial de les províncies d'Alacant i Castelló i s'ordena el seu registre i publicació.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5508

Data del DOGV
:   09-05-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/5101


Data del document
:   12-03-2007

Organisme emissor
:   Conselleria d'Economia, Hisenda i Ocupació

Tipus de document
:   Resolució

Descriptors 

:   * Alacant
    * Castelló de la Plana
    * personal de serveis
    * habitatge
    * conveni col·lectiu

Vistes les sol·licituds amb entrada els dies 13 i 20 de setembre de 2006, formulades, respectivament, pel Sr. Jesús Romero Morata en nom de la Confederació Sindical de Comissions Obreres del País Valencià, i per la Sra. Leonor Fornés Bort, en nom de la Federació de Servicis de UGT del País Valencià, per a l'extensió del Conveni Col·lectiu de Treball d'Empleats de Finques Urbanes de Catalunya, amb codi 7901735, al sector d'empleats de finques urbanes en l'àmbit territorial de tota la Comunitat Valenciana.   
ANTECEDENTS DE FET  
Primer  
Que mitjançant resolució emesa el dia 21 de setembre de 2006 pel director general de Treball i Seguretat Laboral es va acordar l'acumulació de la tramitació de les sol·licituds presentades pels dos sindicats en un sol procediment, per ser les pretensions contingudes en estes de contingut idèntic.  
Segon  
Junt amb les sol·licituds s'adjuntava la documentació següent, amb vista a justificar el compliment dels requisits establits en l'article 1.2 del Reial Decret 718/2005, de 20 de juny, pel qual s'aprova el procediment d'extensió de convenis col·lectius:  
- Certificació de la Direcció Territorial d'Ocupació i Treball d'Alacant, de data 9 de juny de 2006, on consta l'existència d'un conveni en el sector d'empleats de finques urbanes, denunciat el 27 de gener de 1992, sense que s'hagen produït més assentaments.  
- Certificació de la Direcció Territorial d'Ocupació i Treball de Castelló, de data 8 de juny de 2006, acreditatiu de la inexistència de cap conveni en el sector d'empleats de finques urbanes.  
- Certificació de la Direcció Territorial d'Ocupació i Treball d'Alacant, de data 12 de juny de 2006, sobre la inexistència d'associacions empresarials de l'activitat d'administració de finques urbanes ni qualsevol altra de semblant denominació.  
- Certificació de l'Oficina Pública de Registre d'Actes d'Eleccions Sindicals de la Direcció Territorial d'Ocupació i Treball de Castelló, datada el 13 de juny de 2006, acreditativa de la inexistència de cap associació d'administradors de finques urbanes.  
- Certificació del Servici de Relacions Laborals de la Direcció General de Treball i Seguretat Laboral, de data 12 de maig de 2006, acreditatiu de la inexistència d'associacions que agrupen els administradors de finques urbanes o els seus propietaris.  
- Certificació de la Direcció Territorial d'Ocupació i Treball d'Alacant, de data 12 de juny de 2006, sobre representativitat obtinguda pels distints sindicats en l'àmbit del Conveni d'Empleats de Finques Urbanes.  
- Certificacions de les Actes d'Eleccions Sindicals de comunitats de propietaris existents en la província de Castelló, enviades per la Direcció Territorial d'Ocupació i Treball d'eixa província, amb data 13 de juny de 2006.  
Així mateix, per a completar l'expedient, va ser demanada directament per la Direcció General de Treball i Seguretat Laboral la documentació següent:  
- Certificació de la Direcció Territorial d'Ocupació i Treball de València, de data 20 de setembre de 2006, sobre l'existència d'un conveni d'empleats de finques urbanes, denunciat el 7 de desembre de 1992.  
- Certificació de la Unitat de Dipòsit d'Estatuts i Actes d'Eleccions de la Direcció Territorial d'Ocupació i Treball de València, de data 26 de setembre de 2006, sobre la no constància de cap associaRESOLUCIÓ de 12 de març de 2007, de la Direcció General de Treball i Seguretat Laboral, per la qual s'aprova l'extensió del Conveni Col·lectiu d'Empleats de Finques Urbanes de Catalunya al sector d'empleats de finques en l'àmbit territorial de les províncies d'Alacant i Castelló i s'ordena el seu registre i publicació. [2007/5101]Conselleria d'Economia, Hisenda i Ocupacióció d'empresaris dins de l'àmbit funcional d'administradors de finques urbanes o dels seus propietaris.  
- Llistat de data 29 de setembre de 2006, amb la representativitat sindical en la província de València en l'àmbit del Conveni d'Empleats de Finques Urbanes.  
- Certificació del Cap de Servei de Relacions Col·lectives de la Direcció General de Relacions Laborals del Departament de Treball i Indústria de la Generalitat de Catalunya, d'Empleats de Finques Urbanes, la vigència temporal del qual comprén els anys del 2004 al 2006, i una còpia del text del conveni.  
Així mateix, segons les dades que es troben en el Servici de Relacions Laborals de la Direcció General de Treball i Seguretat Laboral, no hi consta l'existència de cap conveni relacionat amb el sector d'empleats de finques urbanes.  
Tercer  
Les entitats sol·licitants, a través de la mateixa sol·licitud i la memòria presentada per la Confederació Sindical de CC OO, justifiquen la necessitat i conveniència de l'extensió de manera coincident, basant-se principalment en els perjuís que per als treballadors del sector suposa la impossibilitat de subscriure un conveni col·lectiu, per la inexistència d'organitzacions empresarials legitimades en el sector, així com en el compliment dels requisits establits en el Reial Decret 718/2005.   
Quart  
L'inici del procediment d'extensió del Conveni Col·lectiu de Treball d'Empleats de Finques Urbanes de Catalunya al sector d'empleats de finques urbanes en l'àmbit territorial de la Comunitat Valenciana, en els termes establits en el Reial Decret 718/2005, de 20 de juny, es va acordar per mitjà de la Resolució de la Direcció General de Treball i Seguretat Laboral de data 6 d'octubre de 2006, publicada en el Diari Oficial de la Generalitat de 16 de novembre del 2006 i anunciada en el diari Las Provincias del dia 10 de novembre del 2006, basada en els fonaments següents:   
A. La legitimació negocial en l'àmbit sectorial per al qual se sol·licita l'extensió, segons disposa l'article 87.2 de la Llei de l'Estatut dels Treballadors, correspon als sindicats que tinguen la condició de més representatius a nivell estatal o compten amb un mínim del 10% dels membres dels comités d'empresa o delegats de personal, i tant la Confederació Sindical de Comissions Obreres com la Federació de Servicis de UGT complixen ambdós requisits, per la qual cosa es troben legitimats per a promoure l'extensió sol·licitada.   
B. Del contingut de la documentació adjunta a les sol·licituds, es desprén el compliment dels requisits previstos en el RD 718/2005 per a l'inici del procediment, ja que l'extensió es pretén d'un conveni en vigor d'àmbit superior al d'empresa, en un sector pertanyent a idèntic àmbit funcional, i no hi ha cap conveni vigent en l'àmbit afectat per l'extensió i s'ha acreditat la impossibilitat de subscriure un conveni col·lectiu a causa de l'absència de parts legitimades per a això.  
Cinqué  
Per mitjà d'escrit registrat d'eixida el 23 d'octubre de 2006 va ser sol·licitat de la Direcció Provincial de València de la Tresoreria General de la Seguretat Social, un informe per a verificar l'existència entre els àmbits afectats per l'extensió d'anàlogues condicions econòmiques i socials i el consegüent compliment del criteri d'homogeneïtat, en el sentit plasmat en l'article 1.2 del RD. 718/2005, el qual havia de contindre informació sobre les bases de cotització existents en l'àmbit de la Comunitat Valencianes així com dades de l'evolució de l'ocupació tant en esta com a Catalunya, tot això en el sector d'empleats de finques urbanes, enquadrat en el codi de CNAE 95783, del qual se sol·licitava la seua desagregació per incloure també altres col·lectius.  
L'informe va ser rebut en la Direcció General de Treball i Seguretat Laboral el dia 1 de febrer del 2007, i contenia dades referides a la Comunitat Valenciana sobre les bases mitjanes de cotització per contingències comunes, segons grups de cotització, dels treballadors ocupats en l'activitat CNAE 95114, on a més constara que l'ocupador era una comunitat de propietaris, així com informació del nombre de treballadors ocupats, segons el mateix criteri, tant a la Comunitat Valenciana com a Catalunya, amb dades provincials i avaluació mensual des de gener de l'any 2004.  
Sisé  
De conformitat amb el que disposa l'article 6 del RD 718/2005 es va sol·licitar informe sobre la necessitat de procedir a l'extensió sol·licitada o, al contrari, sobre la inexistència de raons justificatives per a procedir a esta mateixa, a les organitzacions sindicals i associacions empresarials més representatives, atés l'àmbit de l'extensió, considerant-se les següents: Confederació Espanyola d'Organitzacions Empresarials (CEOE), Confederació Espanyola de la Menuda i Mitjana Empresa (CEPYME), Confederació d'Organitzacions Empresarials de la Comunitat Valenciana (CIERVAL) i la Confederació d'Organitzacions de la Menuda i Mitjana Empresa de la Comunitat Valenciana (CEPYMEVAL).  
Amb data entrada el 3 de novembre de 2006 van tindre entrada sengles escrits tramesos per les associacions CIERVAL I CEPYMEVAL, en els quals es manifestava la disconformitat amb l'extensió pretesa, per mitjà d'al·legacions idèntiques, basades, d'una banda, en l'existència d'una associació empresarial legitimada en la província de València, denominada: "Associació d'Oficines i Despatxos de la Província de València", l'àmbit funcional de la qual inclouria les "empreses patrimonials de promoció i intermediació immobiliària", les "oficines de gestió de multipropietat", els "estudis d'arquitectes", d'"arquitectes tècnics i aparelladors" i els "despatxos d'administradors de finques", i per un altre, que la memòria presentada no aportava informació idònia per a sostindre l'existència d'homogeneïtat econòmica entre els sectors afectats de Catalunya i la Comunitat Valenciana.  
Sèptim  
El dia 21 de novembre va tindre entrada un escrit del Sindicat de Treballadors/es de la Indústria, Comerç i Servicis, Intersindical Valenciana (STICS-IV), on es manifestava que, havent tingut coneixement a través de l'anunci publicat en el diari Las Províncias de l'inici del procediment d'extensió del Conveni d'Empleats de Finques Urbanes de Catalunya a l'àmbit de la Comunitat Valenciana, i atesa la seua condició de sindicat representatiu o legitimat en el procediment, se sol·licitava el reconeixement de la dita condició i el trasllat de l'expedient a fi de poder emetre un informe.   
Com que la condició sol·licitada requeria, segons el que disposa l'article 3.2 del RD 718/2005, on s'establix que estaran legitimats per a sol·licitar la iniciació del procediment d'extensió de convenis col·lectius els subjectes legitimats per a promoure la negociació col·lectiva en el corresponent àmbit de l'extensió conforme al que disposa l'article 87.2 i 3 de l'Estatut dels Treballadors, acreditar una representativitat mínima del 10% exigida en estos articles, per mitjà de la presentació de duess actes d'eleccions, remeses des de la Direcció Territorial d'Ocupació i Treball de València, la legitimació mencionada va quedar verificada per mitjà de l'obtenció per part del sindicat STICS IV de tres representants, i en data 22 de novembre de 2006, la Direcció General de Treball i Seguretat Laboral va dictar resolució en el sentit d'accedir a la pretensió formulada, sent en conseqüència notificada esta junt amb una còpia de l'informe de l'expedient, a fi que els sol·licitants pogueren emetre un informe sobre el procediment.   
Este informe va ser emés i va tindre entrada el 19 de desembre de 2006, i en ell s'al·lega, bàsicament, l'oposició a l'extensió pretesa pels sindicats UGT i CC OO per existir un conveni col·lectiu d'empleats de finques urbanes de la Regió de Múrcia amb millors condicions econòmiques.  
Vuité  
Per mitjà d'escrit amb còpia completa de l'expedient adjunt, registre d'eixida de 4 de desembre de 2006, la Direcció General de Treball i Seguretat Laboral va sol·licitar a la Comissió Consultiva Nacional de Convenis Col·lectius l'informe preceptiu previst en l'article 7 del RD 718/2005, el qual ha de versar, segons el que establix el mateix precepte, sobre la concurrència de les circumstàncies establides en l'article 92.2 del text refós de la Llei de l'Estatut dels Treballadors i en l'article 1.2 del mateix Reial Decret.  
Entre la documentació tramesa constava un informe de la Tresoreria General de la Seguretat Social emés el 25 d'octubre de 2006, després d'una petició inicial cursada a la Gerència d'Informàtica de la Seguretat Social, prèvia a la petició ja mencionada en l'antecedent número cinc, realitzada el 23 d'octubre, segons un procediment acordat entre la Direcció General de Treball del Ministeri de Treball i Afers Socials i la mateixa Tresoreria General.  
El dia 2 de gener de 2007 va tindre entrada escrit de la Comissió Consultiva Nacional de Convenis Col·lectius on s'informava de l'acord adoptat en la reunió realitzada el 20 de desembre, en el sentit que no resultava possible emetre l'informe sol·licitat per no poder-se analitzar la incidència de l'extensió sol·licitada basant-se en la informació facilitada per la Tresoreria General de la Seguretat Social.  
Una vegada rebut per part de la Tresoreria General l'informe sol·licitat amb data 23 d'octubre, es va procedir al seu trasllat amb eixida el 24 de gener de 2007.  
Finalment, amb entrada el dia 1 de març de 2007, va tindre entrada l'escrit procedent de la Comissió Nacional Consultiva de Convenis Col·lectius, per mitjà del qual es remetia la certificació de l'acord consistent a informar favorablement sobre la sol·licitud d'extensió del Conveni Col·lectiu del Sector d'Empleats de Finques Urbanes de Catalunya al mateix sector de les províncies de Castelló i Alacant, per concórrer les circumstàncies establides en l'article 92.2 del text refós de la Llei de l'Estatut dels Treballadors i en l'article 1.2 del RD 718/2005, adoptat per unanimitat en el Ple núm. 127 realitzat el 22 de febrer, que duia també adjunts els informes realitzats.  
Nové  
En el Butlletí Oficial de la Província de València núm. 25, de 30 de gener de 2007, ha sigut publicada la Resolució de la Direcció Territorial d'Ocupació i Treball de València, per mitjà de la qual s'acorda l'extensió del conveni Col·lectiu del sector de Finques Urbanes de la Comunitat de Catalunya al sector de finques urbanes de la província de València. Esta resolució va tindre origen en la sol·licitud presentada el 24 de març de 2006 pel sindicat Unió Sindical Obrera de la Comunitat Valenciana.  
FONAMENTS DE DRET  
Primer  
La competència de la Direcció General de Treball i Seguretat Laboral per a resoldre la sol·licitud formulada ve determinada per l'article 51.1 de la Llei Orgànica 1/2006, de 10 d'abril, de l'Estatut d'Autonomia de la Comunitat Autònoma Valenciana en relació amb el Reial Decret 4.105/1982 de 29 de desembre sobre traspàs de funcions i servicis de l'Estat a la Comunitat Valenciana, i els articles 24 i 25 del Decret 112/2003, d'11 de juliol, del Govern Valencià, pel qual s'aprova el Reglament Orgànic i Funcional de la conselleria d'Economia, Hisenda i Ocupació.   
Segon  
La figura jurídica d'extensió d'un conveni col·lectiu està prevista en l'article 92.2 del Reial Decret Legislatiu 1/1995, pel qual s'aprova el text refós de la Llei de l'Estatut dels Treballadors, i permet la possibilitat d'estendre les disposicions d'un conveni col·lectiu en vigor a una pluralitat d'empreses i treballadors o a un sector o subsector d'activitat, per la impossibilitat de subscriure en eixe àmbit un conveni col·lectiu dels previstos en el mateix títol III, a causa de l'absència de parts legitimades per a això. El procediment previst en la llei es conté actualment en el mencionat Reial Decret 718/2005, pel qual s'aprova el procediment d'extensió de convenis col·lectius, el qual desplega en l'article 1.2 els requisits per a procedir a l'aprovació de les extensions, que establix, pel que interessa al present procediment, que es podran estendre les disposicions d'un conveni col·lectiu en vigor d'àmbit superior al d'empresa a un sector o subsector d'activitat pertanyents al mateix o a semblant àmbit funcional o amb característiques econòmicament equiparables, tenint en compte l'activitat on vaja a ser aplicat i que no estiguen vinculats per conveni col·lectiu, siga quin siga el seu àmbit, pels perjuís derivats per a aquells de la impossibilitat de subscriure en eixe àmbit un conveni col·lectiu a causa de l'absència de parts legitimades per a això. La legitimació per a sol·licitar la iniciació del procediment, a la qual es referix l'article tercer, sempre a instància de part, serà dels subjectes que estiguen legitimats per a promoure la negociació col·lectiva en el corresponent àmbit de l'extensió, segons el que disposa la Llei de l'Estatut dels Treballadors.  
Tercer  
El procediment ha sigut iniciat a instància de part, per les organitzacions sindicals Confederació Sindical de Comissions Obreres del País Valencià, i Federació de Servicis de UGT del País Valencià. Ambdues estan doblement legitimats per a la dita sol·licitud, segons el que establix l'article tercer del R. D. 718/2005, en relació amb els articles 87.2 i 3 del text refós de la Llei de l'Estatut dels Treballadors, per la seua condició de sindicats més representatius a nivell estatal i per comptar amb més d'un 10% dels membres dels comités d'empresa o delegats de personal en l'àmbit geogràfic i funcional a què es referix l'extensió sol·licitada.  
Quart  
El conveni d'Empleats de Finques Urbanes de Catalunya, amb codi 7901735, que es pretén estendre, té un àmbit superior al d'empresa. Este, segons consta en el Certificat de 29 de setembre de 2006, del Cap de Servei de Relacions Col·lectives, va ser registrat, dipositat i publicat mitjançant Resolució de 23 de juliol de 2004 de la Direcció General de Relacions Laborals del Departament de Treball i Indústria, amb una vigència temporal que s'estenia entre els anys 2004 i 2006.  
Cinqué  
Com ja s'ha indicat, l'extensió només cap en un sector que no estiga vinculat per conveni col·lectiu, siga quin siga el seu àmbit. En este cas, si bé consta la inexistència, amb referència a la data de la sol·licitud, de cap conveni col·lectiu vigent a què poguera estar afectat el sector objecte d'extensió, amb posterioritat s'ha produït l'aprovació, mitjançant Resolució de la Direcció Territorial d'Ocupació i Treball de València de 9 de gener de 2007, de l'extensió del Conveni Col·lectiu del sector de Finques Urbanes de Catalunya al mateix sector en l'àmbit territorial de la província de València, amb la sol·licitud prèvia realitzada pel sindicat Unió Sindical Obrera de la Comunitat Valenciana (ÚS CV) el dia 24 de març de 2006.  
En conseqüència, l'extensió pretesa al conjunt de la Comunitat Valenciana, patix parcialment de l'absència de concurrència amb un altre conveni col·lectiu, segons el que establix genèricament l'article 84 de la Llei de l'Estatut dels Treballadors, i en el cas d'extensions de convenis, l'article 1.2 del RD 718/2005.  
No obstant això, esta concurrència no afecta els àmbits territorials de les províncies d'Alacant i Castelló, i en este cas, previ el compliment dels requisits previstos en la norma, cap l'aprovació de l'extensió per ser els únics àmbits faltats de regulació convencional.  
En l'informe sobre l'expedient d'extensió de data 7 de febrer de 2007, emés pels Servicis Tècnics de la Comissió Nacional Consultiva de Convenis Col·lectius, es reconeix que, una vegada autoritzada l'extensió a la província de València per resolució de la Direcció Territorial d'Ocupació i Treball de València, el camp d'aplicació de l'extensió sol·licitada estarà referit a les empreses i els empleats de finques urbanes de les províncies de Castelló i Alacant.  
Sisé  
L'extensió d'un conveni col·lectiu només és procedent en el cas que es produïsca la impossibilitat de subscriure un dels regulats en el títol III de l'Estatut dels Treballadors, com disposa la mateixa norma en l'article 92.2, deguda a l'absència de parts legitimades per a això.  
En este cas, les Direccions Territorials d'Ocupació i Treball d'Alacant, Castelló i València i la mateixa Direcció General de Treball i Seguretat Laboral han certificat la inexistència de cap associació dins de l'àmbit funcional de propietaris de finques urbanes.  
Per part de la Confederació d'Organitzacions de la Menuda i Mitjana Empresa de la Comunitat Valenciana (CEPYMEVAL) i la Confederació d'Organitzacions Empresarials de la Comunitat Valenciana (CIERVAL), s'ha al·legat en sengles escrits l'existència d'una associació empresarial legitimada per a negociar en l'àmbit de la província de València, denominada: "Associació d'Oficines i Despatxos de la Província de València", en l'àmbit funcional de la qual s'inclouen les "empreses patrimonials de promoció i intermediació immobiliària", les "oficines de gestió de multipropietat", els "estudis d'arquitectes" i "arquitectes tècnics aparelladors" i els "despatxos d'administradors de finques".   
Amb independència que, com s'ha vist en el fonament anterior, l'extensió sol·licitada no pot produir efectes en la província de València per donar-se un cas de concurrència entre convenis, convé assenyalar que la representació empresarial adequada per a la negociació en l'àmbit que ens ocupa no pot ser una altra, per raó del que disposa l'article 87, punts 3 i 4, de l'Estatut dels Treballadors i l'àmbit funcional en què es pretén l'extensió, empleats de finques urbanes, que una associació que agrupe o represente comunitats de propietaris i propietaris individuals, requisit que no es complix en el cas de l'associació mencionada, al contrari del que ocorre en el cas de les associacions empresarials firmants del conveni de Catalunya, l'"Associació Cambra d'Empresaris Titulars de Finques Urbanes" i la "Associació Empresarial de Béns Immobles de Catalunya", que sí que agrupen propietaris de finques urbanes.  
Vuité  
Entre els requisits previstos en el RD 718/2005 figura l'existència de condicions econòmiques equiparables, per mitjà del compliment del requisit d'homogeneïtat. Seguint respecte d'això l'informe sobre la repercussió econòmica de l'extensió del Conveni Col·lectiu d'Empleats de Finques Urbanes de Catalunya al mateix col·lectiu de la Comunitat Autònoma Valenciana, emés pels Servicis Tècnics de la Comissió Consultiva Nacional de Convenis Col·lectius, este arriba a la conclusió, prèvia l'enumeració d'algunes dificultats per a la interpretació de les dades oferides per la Tresoreria General de la Seguretat Social, que "el càlcul estimat del salari mensual derivat del conveni de Catalunya superaria en un 0,7% les bases mitjanes de cotització del grup 6 de cotització dels empleats de finques urbanes de la Comunitat Autònoma Valenciana, segons les dades de la Tresoreria General de la Seguretat Social".   
La diferència del 0,7% sorgix de la comparació entre el resultat del càlcul realitzat del sou mitjà mensual derivat del conveni de Catalunya, que ascendix a 1.128,9 euros/mes, i la base mitjana de cotització calculada amb base al mencionat grup de cotització 6, que la mateixa Tresoreria considera, i així ho manifesta en l'escrit per a la tramesa de les dades, com la mitjana representativa del sector, i que ascendix al seu torn a 1.120,6 euros/mes.  
S'afig que "l'increment salarial seria inferior en dos punts percentuals a l'augment interanual del IPC en 2006 del conjunt de l'Estat, igual al 2,7%, amb dades de desembre, amb la qual cosa es pot considerar que es complix el requisit d'homogeneïtat entre les condicions del conveni de Catalunya que es pretén estendre, i les corresponents a l'àmbit a què hauria d'afectar l'extensió, la Comunitat Autònoma Valenciana".  
Sobre això, pel que fa a l'al·legació realitzada per part del sindicat STICS-Intersindical Valenciana que el Conveni Col·lectiu del Sector d'Empleats de Finques Urbanes de la Regió de Múrcia recull unes retribucions majors, tant en el salari base com en els complements salarials i extrasalarials, a banda que esta no incidix directament en l'objecte de la present resolució, que no és un altre que la sol·licitud d'extensió del Conveni Col·lectiu d'Empleats de Finques Urbanes de Catalunya, la seua presa en consideració reflectiria un menor compliment del requisit d'homogeneïtat, en resultar unes diferències salarials majors respecte al sector on es pretén l'extensió.  
Nové  
El Ple de la Comissió Consultiva Nacional de Convenis Col·lectius va emetre l'informe preceptiu sobre el procediment previst en l'article 7é del RD 718/2005, en el sentit, segons consta en la certificació del dit organisme de data 26 de febrer de 2007, d'informar favorablement sobre la sol·licitud d'extensió del Conveni Col·lectiu del Sector d'Empleats de Finques Urbanes de Catalunya, al mateix sector de les províncies de Castelló i Alacant, per concórrer les circumstàncies establides en l'article 92.2 del text refós de la Llei de l'Estatut dels Treballadors i en l'article 1.2 del RD 718/2005, que haurà de produir efectes en el nou àmbit a partir del dia 13 de setembre de 2006 fins al terme de la vigència inicial o prorrogada del conveni estés, en els termes previstos en l'article 9.2 del RD 718/2005, i no afectarà aquelles empreses i treballadors afectats ja per un altre conveni.  
Desé  
En la present resolució s'han complit totes les prescripcions legals de caràcter general, així com les específiques reguladores de la matèria concreta.  
Per tot això, resolc  
Primer  
Estimar parcialment la sol·licitud de Confederació Sindical de Comissions Obreres del País Valencià i de la Federació de Servicis de UGT del País Valencià i declarar la procedència de l'extensió del Conveni Col·lectiu de Treball d'Empleats de Finques Urbanes de Catalunya, amb codi 7901735, al mateix sector en l'àmbit territorial de les províncies d'Alacant i Castelló.  
L'extensió haurà de produir efectes en el nou àmbit a partir del dia 13 de setembre del 2006 fins al terme de la vigència inicial o prorrogada del conveni estés, en els termes previstos en l'article 9.2 del RD 718/2005.  
Segon  
Ordenar la inscripció de la present resolució en el Registre de Convenis Col·lectius de Treball d'esta direcció general i disposar la publicació en el Diari Oficial de la Comunitat Valenciana.  
Tercer  
Que es notifique la present resolució als interessats, i se'ls advertisca que no esgota la via administrativa, per la qual cosa poden interposar recurs d'alçada en el termini d'un mes a partir de la notificació davant de la Secretaria Autonòmica d'Ocupació de la conselleria d'Economia, Hisenda i Ocupació, d'acord amb el que establixen els articles 114 i 115 de la Llei 30/92, de Règim Jurídic de les Administracions Públiques i del Procediment Administratiu Comú, modificada per la Llei 4/99, de 13 de gener.  
València, 12 de març del 2007. El director general de Treball i Seguretat Laboral: Romà Ceballos Sancho  
Conveni col·lectiu de treball per a empleats de finques urbanes de Catalunya per als anys 2004, 2005 i 2006  
Capítol I: Disposicions generals  
Article 1. Àmbit territorial   
És d'aplicació a la totalitat dels empleats de Finques Urbanes de Catalunya (Barcelona, Girona, Lleida i Tarragona).  
Article 2. Àmbit funcional   
El present conveni col·lectiu regularà les relacions laborals de treball entre els propietaris de finques urbanes, ja siguen persones naturals o jurídiques (cooperatives, comunitats de propietaris, etc.), ubicades a la comunitat autònoma de Catalunya i els seus empleats.  
Article 3. Àmbit personal   
S'entén per empleats de finques urbanes als efectes del present conveni, els denominats empleats de finques urbanes (porters i conserges), aquells que davall la directa dependència dels propietaris de les finques urbanes o representants legals d'estos, tenen encomanada la vigilància, la cura, la conservació i la neteja de les finques i dels servicis comunals allí instal·lats.  
Article 3 bis   
Queden exclosos del present conveni   
a) El personal d'oficis diversos que realitze la tasca de conservació de finques urbanes per compte i davall la dependència dels propietaris de la finca, com ara, fusters, fogoners, obrers, llanterners, i altres oficis, els quals estaran sotmesos a tots els efectes, als convenis corresponents a la seua peculiar activitat laboral.   
b) El personal dedicat a la vigilància, la conservació i la neteja de finques urbanes ocupades totalment per una institució, corporació o entitats anàlogues o per una empresa per a desenvolupar-hi les seues activitats pròpies, que es regiran per les normes específiques relatives a cada una d'estes activitats.  
Article 4. Entrada en vigor i duració   
El present conveni entrarà en vigor, a tots els efectes, el dia 1 de gener de 2004, la seua duració s'estendrà fins al 31 de desembre de 2006, i es prorrogarà d'any en any, per tàcita reconducció, llevat que qualsevol de les parts firmants del conveni sol·licite la seua revisió per escrit amb una antelació mínima d'un mes a l'expiració o a la de qualsevol de les seues pròrrogues.  
Article 5. Absorció i compensació   
Les retribucions establides en el present conveni col·lectiu consistents en el salari base definit en l'article 8é del conveni més els complements que sobre este s'establixen en els articles 9é i 11é i, si és el cas, qualsevol altre complement que perceba el treballador, bé siga derivat del conveni o de pacte individual, compensaran i absorbiran totes les existents en el moment de la seua entrada en vigor siga quina siga la seua naturalesa i origen.  
Els augments de les retribucions que es puguen produir en el futur per disposicions legals de general aplicació, només podran afectar les condicions pactades en este conveni, en tant que considerades en el seu conjunt en còmput global anual excedisquen de les fixades pel present conveni determinades per l'aplicació del que preveu el primer paràgraf d'este article.   
Article 6. Comissió paritària del conveni   
Es crea una Comissió paritària de conveni com a òrgan mixt d'arbitratge, de conciliació, d'interpretació, de mediació i de vigilància, integrada per tres membres de cada representació i per un president, que serà el del conveni mateix.  
Domicili de la comissió paritària:  
A) Secció social:  
Associació d'Empleats de Finques Urbanes de Barcelona.  
C/ Ausiàs March, número 24, principal.  
08356 Barcelona.  
CCOO  
Via Laietana, número 16.  
08607 Barcelona.  
UGT  
Rambla Santa Mònica, número 10.  
08945 Barcelona.  
B) Secció econòmica:  
Associació Cambra Titulars de Finques Urbanes de Catalunya.  
C/ Diputació, número 256.  
08157 Barcelona.  
Associació Empresarial de Béns Immobles de Catalunya.  
C/ Comte d'Urgell, número 70, ent.  
08800 Barcelona.  
Article 7. Calendari laboral anual obligatori   
El propietari de la finca, la comunitat de propietaris o la cooperativa, elaborarà cada any el «Calendari Laboral» obligatori, d'acord amb la normativa legal vigent en cada moment. En el calendari laboral es detallarà, a més del contingut que li és propi, l'horari de cada una de les funcions de l'empleat (conserge o porter), és a dir:   
A) Neteja.  
B) Conservació.   
C) Vigilància.   
Qualsevol modificació en el calendari laboral s'haurà de fer de comú acord de les parts.  
Capítol II. Retribucions  
Article 8. Salari base de conveni   
El salari base de conveni per a porters i conserges de plena dedicació serà de 480 euros mensuals. Este salari es reduirà per als porters i conserges sense dedicació plena en proporció a la jornada que realitzen.  
Article 8, bis. Pagament dels salaris   
Els salaris de l'empleat de finques urbanes es pagaran l'últim dia de cada mes per mitjà de transferència bancària o concedint a l'empleat el temps mínim necessari dins de la seua jornada laboral, sempre a elecció de la propietat, sense perjuí del que preveu l'article 29.4 del text refós de l'Estatut dels Treballadors (Reial decret legislatiu 1/1995, de 24 de març).  
Article 9. Complements del salari base de conveni   
Els increments per nombre d'habitatges, calefacció central, aigua calenta, centraleta telefònica, ascensors i escales a excepció de l'escala d'incendis, es calcularen sobre el salari base de conveni establit en l'article anterior. L'import de l'increment per calefacció i l'aigua calenta quan depenga d'aquella es podrà prorratejar per dotzenes parts iguals entre tots els mesos de l'any.  
1) Nombre d'habitatges.  
S'establix en funció del nombre d'habitatges de cada finca urbana, un complement sobre el salari base de conveni, d'acord amb l'escala següent:  
D'1 a 10 habitatges el 10 per cent.  
D'11 a 20 habitatges el 20 per cent.  
De 21 a 40 habitatges el 25 per cent.  
De 41 a 60 habitatges el 28 per cent.  
De 61 a 70 habitatges el 30 per cent.  
De 71 habitatges en avant el 31 per cent.  
2) Calefacció central.  
Quan el servici de calefacció central estiga al càrrec exclusiu del porter o conserge, el salari base de conveni s'incrementarà, durant el temps que realitze este servici, en un 15 per 100  
3) Aigua calenta central.  
Quan el servici d'aigua calenta central estiga al càrrec exclusiu del porter o del conserge, el salari base de conveni s'incrementarà en un 15 per 100. Si el servici d'aigua calenta depén del de calefacció, l'increment serà només del 5 per 100.  
4) Centraleta telefònica.  
Quan hi haja centraleta telefònica i estiga al càrrec exclusiu del porter o del conserge, el salari base de conveni s'incrementarà en un 10 per 100 si la centraleta té un nombre d'extensions no superior a 40, si la centraleta excedix d'este nombre i, per cada 20 extensions més, este salari base de conveni mencionat s'incrementarà en un 5 per 100.   
La centraleta telefònica de comunicació interior entre els veïns tindrà la mateixa consideració que la centraleta telefònica normal, i en tot cas s'exceptuarà d'este complement l'existència del denominat intercomunicador.  
5) Ascensors.  
Quan el servici de l'ascensor estiga al càrrec del porter o del conserge, el salari base de conveni s'incrementarà pel primer ascensor, muntacàrregues o qualsevol altre motor, independent dels existents en els servicis assenyalats en este article, en un 10 per 100 i en un 5 per 100 per cada un dels altres.  
6) Escales.  
Quan hi haja més d'una escala per a ús comú dels veïns al càrrec del porter o conserge, el salari base de conveni s'incrementarà en un 11 per 100 per cada una de les que hi haja en servici, a banda de la primera, amb l'excepció de l'escala d'incendis.   
7) Escala d'incendis.  
Quan l'escala d'incendis estiga a càrrec del porter o conserge amb l'obligació de la seua conservació inclosos els elements contra incendis annexos a esta i a la seua vigilància, el salari base de conveni s'incrementarà en un 5 per 100 per cada una de les escales d'incendis existents en la finca.   
8) Purificador d'aigua.  
Si el porter o el conserge han de manipular el purificador d'aigua de l'edifici, percebran un increment equivalent al 10 per 100 del salari base de conveni. Si este purificador correspon exclusivament a la piscina, percebran com a complement de lloc de treball la quantitat que es pacte amb la propietat que, es fixarà en funció de la classe i de l'extensió d'estos servicis.  
Article 10. Treballs especials   
Quan el porter o el conserge tinguen al seu càrrec treballs especials, com ara la cura i la neteja dels jardins annexos a la finca urbana en què presten els servicis, o del seu garatge particular o qualsevol altre servici anàleg, percebran, com a complement de lloc de treball, la quantitat que es pacte amb la propietat que es fixarà funció de la classe i de l'extensió d'estos servicis.  
Article 10 bis. Servicis de caràcter extraordinari   
Tots els servicis extraordinaris no pactats amb la propietat de l'immoble, els seus representants legals, el president de la comunitat de propietaris, la cooperativa o per l'administrador de la finca, es realitzaran fora de l'horari del servici.  
Article 11. Antiguitat   
El complement d'antiguitat es computarà per quinquennis a raó cada un d'ells del 6 per 10 del salari base de conveni i els complements del salari base de conveni de l'article 9 del present conveni, amb un màxim de set quinquennis.   
Article 11 bis. Data inicial del còmput de l'antiguitat   
La data inicial del còmput de l'antiguitat serà la de l'ingrés del treballador en l'empresa i l'import de cada quinquenni es començarà a meritar a partir del dia següent al seu venciment.  
Article 12. Gratificacions extraordinàries   
Com a complement periòdic de venciment superior al mes s'establixen dues gratificacions extraordinàries anuals, equivalents cada una d'elles a una mensualitat del salari realment percebut en el mes anterior al seu venciment. Estes gratificacions extraordinàries es pagaran en els dies laborals, immediatament anteriors al 15 de juny (Estiu) i 15 de desembre (Nadal), respectivament.  
El període de meritació de les gratificacions extraordinàries es calcularà de la forma següent: a) Paga de juny (Estiu) del dia 1 de juliol al 30 de juny, i b) Paga de desembre (Nadal) del dia 1 de gener al 31 de desembre.   
El personal que ingresse o cesse dins de l'any percebrà estes gratificacions extraordinàries en proporció al temps treballat, tenint en compte les fraccions superiors a quinze dies com a mes complet, establint-se la seua quantia en base als períodes de meritació expressats en el paràgraf anterior.  
Capítol III. Altres complements  
Article 13. Habitatge del porter d'ocupació obligatòria en la finca al seu càrrec per raons de seguretat i disponibilitat   
Segons les respostes no vinculants de la Direcció General de Tributs del Ministeri d'Economia i Hisenda a les consultes formulades sobre si la utilització del habitatge dels porters és retribució en espècie, interpretant l'apartat 1 de l'article 26 de la Llei 40/1998, de 9 de desembre de l'Impost sobre la Renda de les Persones Físiques i altres normes tributàries, consideren l'habitatge del porter inclòs en els supòsits previstos en els corresponents articles de la Llei de l'Impost sobre la Renda de les Persones Físiques i per tant retribució en espècie.  
Per tot això este article queda redactat de la manera següent:  
La utilització pel porter de l'habitatge en la finca que té al seu càrrec, l'ocupació del qual no ve determinada per fins particulars, sinó per la condició de disponibilitat plena per a atendre qualsevol incidència en la finca al seu càrrec, comporta una obligació recíproca: per part del porter, ocupar-lo obligatòriament per raons de seguretat, i per part de la propietat, facilitar un habitatge que ha de reunir les mínimes condicions d'habitabilitat, no suposar cap cost per al porter (exceptuant-ne la cotització com a retribució en espècie) i estar vinculat a l'especial transcendència de les seues funcions.   
Durant la vigència del contracte de treball, l'habitatge facilitat per la propietat al porter, en la finca al seu càrrec, tindrà la consideració de domicili del porter, amb l'únic objecte de no poder ser utilitzat per la propietat o comunitat de propietaris per a les seues reunions o altres fins distints.  
Reparacions  
Les menudes reparacions que exigisca el desgast per l'ús ordinari de l'habitatge ocupat pel porter seran al seu càrrec.  
Desallotjament de l'habitatge del porter  
El porter desallotjarà obligatòriament l'habitatge ocupat per ell en la finca, i el deixarà lliure, vacu i expedit en el termini màxim de 30 dies naturals, comptats a partir del dia d'extinció del seu contracte de treball.   
Article 14. Supressió del servici de porteria   
Per al supòsit de supressió del servici de porteria, l'empleat tindrà l'opció, si és el cas, bé de cobrar la indemnització que legalment pertoque, bé de gaudir gratuïtament de l'habitatge per un període de 2 a 4 anys com a màxim. Igualment s'establix per al supòsit d'amortització del lloc de treball del porter per causes objectives, previst en l'article 52 del Text Refós de la Llei de l'Estatut dels Treballadors. (Reial Decret Legislatiu 1/1995, de 24 de març).   
Article 15. Carbó   
Complement de treball per la utilització de carbó com a combustible per a la calefacció o l'aigua calenta central. Consistirà en el valor en metàl·lic de 20 quilograms de carbó per cada dia que es realitze este servici.  
Article 16. Aigua i llum   
a) Aigua.  
Els porters, pels servicis d'aigua de l'habitatge ocupat en la finca per raons de seguretat i disponibilitat, els rebuts del qual siguen satisfets per ells mateixos, percebran de la propietat la quantitat mensual següent:  
Any 2004: 24 euros.  
En el supòsit que el comptador de l'aigua estiga a nom del porter se li compensarà l'import del consum de l'aigua dedicat a la neteja de la finca prèvia comprovació d'este.   
b) Llum.  
Els porters pels servicis de llum de l'habitatge ocupat en la finca per raons de seguretat i disponibilitat, els rebuts del qual siguen satisfets per ells mateixos, percebran de la propietat la quantitat mensual següent:  
Any 2004: 24 euros.  
En cap cas es podrà incloure en estes quantitats el consum de llum utilitzat per a il·luminar punts d'ús comú de la finca, per la qual cosa haurà d'haver-hi comptadors separats.  
Article 17. Calefacció central de l'edifici   
En aquells casos en què existisca calefacció central en l'edifici i que el porter dispose d'este servici en la seu habitatge, estarà exempt de qualsevol classe de pagament per este servici, que serà a títol gratuït.  
Article 18. Plus de transport només per a conserges   
Els conserges percebran pel concepte de «Plus de Transport», la quantitat mensual següent:  
Any 2004: 47 euros.  
El plus de transport es cobrarà únicament durant onze mesos a l'any i no es pagarà durant el període de vacances.  
Article 19. Roba de treball, utensilis de neteja i ferramentes   
La propietat podrà decidir sobre uniformar o no el porter o el conserge, i, si és el cas, el cost de l'uniforme serà a càrrec d'esta.  
La propietat ha de proveir el porter o conserge amb dues entregues anuals de: granota o peça de roba semblant, apta per als servicis que haurà d'efectuar, i l'empleat estarà obligat a utilitzar les peces que se li entreguen.  
En aquells casos en què la propietat no proveïsca l'empleat de la roba de treball adequada, li satisfarà per eixe concepte a l'empleat, la quantitat mensual de:  
Any 2004: 14 euros.  
La propietat haurà de proveir els porters i els conserges dels utensilis de neteja i ferramentes necessàries per a la cura i conservació dels edificis que tinguen encomanats.  
Capítol IV. Organització del treball  
Article 20. Jornada de treball   
La duració de la jornada per a porters i conserges amb dedicació plena serà de 40 hores setmanals de treball efectiu, respectant el contingut de l'article 34.2 del Text Refós de la Llei de l'Estatut dels Treballadors, Reial Decret Legislatiu 1/1995, de 24 de març, amb els apartats següents:  
Temps de servici:  
A) Serà temps de servici, per als porters amb dedicació plena, el comprés entre les hores assenyalades per les Ordenances Municipals per a l'obertura i el tancament de portals, sempre que això permeta el descans nocturn de 10 hores.  
B) Per als porters sense dedicació plena, regirà el mateix temps de servici, però disposaran, dins d'este temps, de les hores necessàries per a la realització de la faena que tinguen autoritzada. La propietat podrà exigir un temps de presència mínim de tres hores diàries per a realitzar les funcions previstes en este conveni.  
C) Els conserges i els porters faran vuit hores de treball efectiu al dia que podran ser ampliades a deu, i que excedisquen de vuit es pagaran a prorrata.  
Article 21. Hores extraordinàries   
Les hores de treball que es realitzen per damunt de la jornada descrita en l'article anterior, tenen el caràcter d'hores extraordinàries, per la qual cosa seran retribuïdes d'acord amb el que disposa l'article 35 del Text Refós de la Llei Estatut dels Treballadors (Reial Decret Legislatiu 1/1995, de 24 de març).  
Article 22. Organització practica del treball   
Correspon a la propietat de l'immoble la facultat d'organitzar el treball, sempre amb subjecció al present conveni. Les instruccions i les ordres sobre este seran donades a l'empleat únicament i exclusivament pel propietari de l'immoble o pels seus representants legals, pel president de la comunitat de propietaris o de la cooperativa i, per l'administrador de la finca.  
Article 23. Lloc de treball   
En el cas dels porters no s'ha d'entendre com a lloc de treball habitual l'estada en el mateix habitatge quan hi haja mostrador de consergeria en la finca, el qual haurà de reunir les degudes condicions per a la seua utilització.  
Capítol V. Vacances  
Article 24   
Els treballadors subjectes al present conveni tindran un període de vacances anual de 30 dies naturals, que s'haurà de gaudir preferentment a l'estiu i de mutu acord entre les parts, el qual es retribuirà a raó de salari base de conveni més complements del salari base de conveni, excepte el plus de transport, segons el que fixa l'article 18 del present conveni. Les vacances s'iniciaran en dia laborable.   
Este període de vacances es computarà per any efectiu de servicis. El treballador que cesse durant l'any sense haver-ne gaudit, rebrà el seu import prorratejat entre les dotze mensualitats, i s'haurà de pagar la part corresponent als mesos transcorreguts. Les fraccions superiors a quinze dies es computaran com a mes complet.  
Article 25. Substitucions   
La substitució o suplència de l'empleat durant el gaudi del descans setmanal, festes, vacances, llicències, permisos, etc., l'haurà de realitzar persona major de 18 anys.  
El suplent serà designat per la comunitat o, si és el cas, per la propietat, sense perjuí que puga ser proposat pel mateix porter o conserge. Esta persona haurà de reunir les condicions adequades.  
Queda a disposició del propietari de la finca, de la comunitat de propietaris, de la cooperativa o dels inquilins conjuntament, si és el cas, cobrir els períodes de descans, i podran optar entre el pagament del suplent o prescindir del servici.  
El salari i la quota patronal a la Seguretat Social del suplent seran a càrrec del propietari, i el contracte de substitució s'haurà de formalitzar per escrit.  
Capítol 6. Millores de l'acció protectora de la Seguretat Social  
Article 26. Baixa en el treball per incapacitat transitòria (IT)   
En aquells casos en què es produïsca la baixa de l'empleat per I.T. derivada d'accident de treball, la propietat complementarà les prestacions de la Seguretat Social fins a arribar el 100 per 100 de les percepcions salarials que, en règim de jornada habitual, hauria rebut l'empleat. Este concepte es pagarà a l'empleat des del primer dia de la baixa i fins a un màxim de tres mesos.  
Els empleats de baixa per I.T. derivada de malaltia comuna o maternitat rebran el mateix complement, sempre que requerisquen hospitalització i/o intervenció quirúrgica, i l'hauran de rebre pel temps en què es prolongue esta situació d'hospitalització, amb el límit de tres mesos expressat en el paràgraf anterior.  
El porter que perceba els plusos de: aigua, llum i roba de treball, els cobrarà íntegrament tots els mesos de l'any i, en el supòsit de baixa de I.T. la propietat li deduirà de l'import d'estos el que ha percebut durant la prestació de I.T. a fi d'evitar duplicitat en la prestació mencionada.   
Article 27. Visita mèdica   
Els treballadors afectats pel present conveni col·lectiu gaudiran de permís retribuït pel temps necessari per a assistir a consulta davant dels servicis mèdics de la Seguretat Social. Hauran de justificar la seua assistència per mitjà del corresponent volant d'assistència emés pel metge.  
Article 28. Assistència social   
El porter de finques urbanes amb dedicació plena i sense, gaudirà de l'habitatge, mentre dure la situació d'incapacitat derivada de malaltia comuna o accident de treball. Si com a conseqüència d'esta incapacitat esgota el període màxim de I.T. i/o passa a la situació d'invalidesa provisional, seguirà gaudint-ne fins que siga declarat en situació d'invalidesa permanent, en eixe moment causarà baixa en l'empresa. A partir d'esta data disposarà de 30 dies naturals per a deixar l'habitatge lliure, vacu i expedit a disposició de la propietat.  
Com a conseqüència d'esta concessió les substitucions de porters de finques urbanes en els supòsits detallats en el paràgraf anterior, ho hauran de ser per conserges, ja que estos no gaudixen d'habitatge en la finca.  
Capítol 7. Ingressos, períodes de prova, cessament i jubilació  
Article 29. Període de prova   
S'establix per a porters i conserges un període de prova d'un mes, el qual serà retribuït amb el salari previst en el present conveni col·lectiu. Durant el període de prova el porter no tindrà dret al gaudi de l'habitatge gratuït.  
Article 30. Contractes eventuals   
D'acord amb el que establix l'article 3 del Reial Decret 2720/1998, de 8 de gener en relació amb l'article 15.1.b) de l'Estatut dels Treballadors, segons la redacció que en fa l'apartat vuit de la Llei 12/2001, de 9 de juliol (BOE de 10 de juliol), la duració màxima d'estos contractes serà de 12 mesos dins d'un període de 18 mesos. En el cas que es concerte per una duració inferior a 12 mesos, es podrà prorrogar mitjançant acord de les parts, per una única vegada, sense que la duració total del contracte puga excedir el límit màxim mencionat. El període de 18 mesos es computarà a partir de la data d'inici de la prestació laboral.  
Foment de la contractació indefinida  
Fent ús del que preveu l'apartat b) del número 2 de la disposició addicional 1a de la Llei 12/2001, de 9 de juliol (BOE de 10 de juliol), les parts firmants del present conveni col·lectiu arriben a l'acord següent:  
La transformació en indefinit d'un contracte de duració determinada o temporal inclòs els contractes formatius, subscrit abans del 31 de desembre de 2003, siga quina siga la data d'inici del contracte que es transforma donarà lloc a l'aplicació a este nou contracte indefinit del que es preveu en els números 4, 5, i 6.   
Article 31. Reconeixement mèdic   
Tot el personal subjecte al present conveni col·lectiu se sotmetrà en ingressar al treball a un reconeixement mèdic previ que es repetirà anualment, el cost del qual serà a càrrec de l'empresa.  
Article 32. Jubilació   
S'establix com obligatòria la jubilació als 70 anys d'edat, sempre que el treballador afectat tinga acreditada la carència mínima necessària per a accedir a la prestació de la Seguretat Social per jubilació. La jubilació als 65 anys d'edat en els termes legalment establits, serà per voluntat del treballador o, si no n'hi ha, per mitjà del mutu acord amb l'empresa.  
No obstant això, caldrà ajustar-se en cada moment al que dispose en la matèria la legislació vigent.  
Article 33. Fiances   
En cap cas es podrà exigir als empleats de finques urbanes la prestació de fiança de cap classe per a accedir al lloc de treball.  
Article 34. Preavís de cessament   
El personal comprés en el present conveni que tinga el propòsit de cessar al servici de l'empresa li ho comunicarà per escrit i l'empresa n'acusarà rebuda de la mateixa forma. En el cas dels porters esta comunicació s'efectuarà amb l'antelació mínima d'un mes, i en el cas dels conserges amb una antelació mínima de quinze dies, en ambdós supòsits sense abandonar el lloc de treball fins a la finalització del termini de preavís.  
Capítol 8. Classificació i definició de personal  
Article 35. Classificació funcional   
Els empleats de finques urbanes es classifiquen en:  
A) Porters amb dedicació plena: s'entén inclòs en la categoria de porter amb dedicació plena la persona major d'edat civil que, tenint casa - habitació en l'immoble en què preste els seus servicis i, complint els requisits de capacitat determinats en este conveni, realitze les tasques assenyalades en este en virtut de contracte de treball i en forma de dedicació exclusiva. Per al compliment de la seua activitat laboral s'entendrà que el lloc de treball serà tant en la consergeria, mostrador, etc., com desenvolupant les tasques pròpies de la seua funció.  
B) Porters sense dedicació plena: s'entén inclòs en la categoria de porter sense dedicació plena la persona major d'edat civil que, tenint casa - habitació en l'immoble en què preste els seus servicis i complint els requisits de capacitat determinats en este conveni, realitze les tasques assenyalades en este en virtut de contracte de treball. Per a la realització de la seua activitat laboral com a porter s'entendrà que el lloc de treball serà tant en la consergeria, mostrador, etc., com desenvolupant les tasques pròpies de la seua funció.  
C) Conserge amb dedicació plena: s'entén inclòs en la categoria de conserge amb dedicació plena la persona major d'edat civil que, sense tindre casa - habitació en l'immoble en què preste els seus servicis i complint els requisits de capacitat determinats en este conveni, realitze les tasquess assenyalades en este en virtut de contracte de treball. Per al compliment de la seua activitat laboral s'entendrà que, el lloc de treball serà tant en la consergeria, mostrador, etc., com desenvolupant les tasques pròpies de la seua funció.  
D) Conserge sense dedicació plena: s'entén inclòs en la categoria de conserge sense dedicació plena la persona major d'edat civil que, sense tindre casa - habitació en l'immoble en què preste els seus servicis i complint els requisits de capacitat determinats en este conveni, realitze les tasques assenyalades en este en virtut de contracte de treball. Per a la realització de la seua activitat laboral s'entendrà que, el lloc de treball serà tant en la consergeria, mostrador, etc., com desenvolupant les tasques pròpies de la seua funció.  
Article 36. Obligacions especifiques dels empleats de finques urbanes   
1) Neteja, conservació i cura del portal, de la porteria, dels corredors, dels patis, dels soterranis i de les altres dependències d'ús comú, escales (incloses les d'incendi) una vegada per setmana o en casos d'emergència, excepte l'entrada o vestíbul que serà diària, així com dels aparells elèctrics o d'altres destinacions que s'hi troben instal·lats, sense que se'ls exigisquen les actuacions pròpies del personal especialitzat en el tipus d'aparell o element que requerisca atenció. En les finques destinades a habitatge en què per la configuració del seu portal hi haja locals comercials, es considerarà passatge comercial la projecció frontal d'estos, sense que siga obligació de l'empleat la seua neteja, i tampoc ho serà quan es derive del pas d'animals domèstics pels elements comuns de la finca. Els treballs de neteja s'hauran de realitzar preferentment en les primeres hores del dia, en benefici de la principal tasca, que és la vigilància.  
2) Vigilància en eixes mateixes dependències, així com de les persones que entren en l'immoble, vetlant per que no s'hi pertorbe l'ordre, ni l'assossegament ni la seguretat dels que hi habiten.  
3) Cuidarà de les habitacions no llogades i acompanyarà les persones que desitgen vore-les, (amb l'autorització prèvia per escrit del propietari, del president de la comunitat o del representant de la propietat, en el qual s'especificarà si ha de deixar oberta o tancada la porta d'entrada a la finca), els facilitarà totes les notícies que concernixen a estes, d'acord amb les instruccions prèviament rebudes a l'efecte; atendrà amb tota amabilitat les persones que sol·liciten notícies dels ocupants dels habitatges i altres dependències de la finca, sempre que no siguen d'índole confidencial o informatiu que afecten la seua dignitat, i haurà d'actuar sempre amb la major discreció.  
4) Tindrà al seu càrrec la puntual obertura i tancament del portal, així com l'encesa i apagament dels llums dels elements comuns, es farà càrrec de la correspondència o avisos urgents que reba per als ocupants de l'immoble i per a la propietat o administració de la finca, i els farà arribar a les mans del destinatari amb la major diligència i promptitud. La correspondència ordinària la introduirà en les bústies de correu que cada propietari o inquilí tinga assignat, només en el cas que no hi haja bústies de correu és quan està obligat a fer-la arribar a les mans dels ocupants de l'immoble i per als propietaris o administradors o administració de la finca amb la major diligència i promptitud.   
5) Complirà els encàrrecs, avisos i comissions encomanades pel propietari de l'immoble o pels seus representants legals, pel president de la comunitat de propietaris o de la cooperativa i per l'administrador de la finca, i si fóra encarregat del cobrament dels lloguers o comptes de la comunitat de propietaris o cooperativa, ho complirà sense demora, i entregarà immediatament els fons recaptats de la forma que se li haja assenyalat. Seran a càrrec de la propietat les despeses de qualsevol classe que en estos encàrrecs, avisos, comissions o cobraments es puguen produir.  
6) Comunicarà a la propietat qualsevol intent o realització per part dels inquilins, de situacions que puguen suposar molèstia per als altres o que donen lloc a subarrendaments o a ocupacions clandestines o traspassos fraudulents, i així mateix comunicarà qualsevol obra que es realitze en els habitatges o locals i que haja arribat al seu coneixement.  
En cap cas serà funció de l'empleat la retirada de les runes originades per estes obres, sense perjuí de les funcions que té assignades en el present article.  
7) S'ocuparà dels servicis de calefacció i aigua calenta central, llevat que la propietat els tinga contractats a un tercer, de la centraleta telefònica, si no hi ha telefonista, i dels ascensors i muntacàrregues que hi haja en la finca, així com de tots els motors que s'utilitzen per als servicis comuns.  
8) Posarà urgentment en coneixement de la propietat o administració i de la casa conservadora totes aquelles anomalies o avaries que observe en el funcionament dels aparells corresponents, i suspendrà el servici afectat, davall la seua responsabilitat, si pot haver-hi perill en la seua utilització.  
9) Cuidarà de les habitacions on hi ha els comptadors i els motors i les entrades d'energies elèctriques, així com de les canonades generals d'aigua, dels baixants i dels albellons receptors d'aigües pluvials en terrasses, terrats, patis, etc., d'accés per servicis comunals i que no comporten perillositat.  
10) En cas de nevada, complirà els usos i costums del lloc i tot allò que disposen les Ordenances Municipals de la localitat.  
11) Tindrà l'obligació de traslladar els poals col·lectius de fem de l'immoble fins al lloc destinat per les Ordenances Municipals per a la seua retirada pels seus servicis, però no haurà de recollir poals, bosses o recipients de cada pis o del dipòsit col·lector, que serà objecte de pacte individual o col·lectiu.  
12) Els ocupants dels habitatges hauran d'autoritzar per escrit el porter o el conserge la recollida de qualsevol tipus de certificats i/o documents al seu nom.   
Per raons de salubritat i higiene no es dipositaran fems en cap manera en els replanells de les escales, i s'haurà de fixar un lloc adequat per a tal dipòsit.  
Article 37   
Els empleats de finques urbanes no podran cobrar cap emolument per les funcions especificades en l'article 36 del present conveni i, en especial les que es referixen els apartats 3 i 5 de l'article esmentat, excepte pacte en contra.  
Article 37 bis. Telefonades al servici de la propietat   
Els empleats de finques urbanes tindran dret a cobrar de la propietat de la finca a càrrec seu, les telefonades efectuades al servici d'esta, prèvia justificació d'estes.  
Capítol 9. Permisos retribuïts  
Article 38. Permisos   
Els empleats de finques urbanes subjectes al present conveni col·lectiu tindran dret a les llicències i permisos que a continuació s'expressen, amb dret a remuneració, per algun dels motius i duració següents:  
1) Quinze dies naturals en cas de matrimoni, que no es podran diferir i seran de mutu acord, acumulables al període de vacacions.  
2) Tres dies en els casos de naixement de fill o malaltia greu o defunció de parents fins a segon grau de consanguinitat o afinitat. Quan per este motiu, el treballador necessite fer un desplaçament a l'efecte, el termini serà de quatre dies. Permís d'un dia en el cas de part de la filla o de la nora de l'empleat.  
3) Un dia per trasllat del domicili habitual.  
4) Pel temps indispensable, per al compliment d'un deure inexcusable de caràcter públic o de caràcter privat.  
5) Un dia de permís en el cas de boda del fill/a.  
6 Un dia de permís per a assumptes propis no acumulable a ponts, vacances, festivitats, etc.   
Article 38, bis. Parelles de fet   
Les parelles de fet tindran el mateix tractament a efecte de llicències que una parella de dret. S'entendrà com «parella de fet», aquella que estiga convivint de fet, estiga empadronada en el mateix domicili i inscrita com a parella en el Registre Municipal del domicili o de la Generalitat de Catalunya o Registre Públic Oficial per a estes situacions i això, amb un any d'antelació a la sol·licitud de qualsevol permís retribuït. L'empresa podrà sol·licitar en tot cas, un certificat del registre corresponent i un certificat de convivència.   
Capítol 10. Faltes, sancions i procediment sancionador  
Article 39. Faltes   
Correspon al propietari de l'immoble, al president de la comunitat de propietaris, a la cooperativa o l'administrador, sancionar, si és el cas, les accions o omissions verificades pels empleats de finques urbanes en l'exercici de les seues funcions.  
Article 39 bis   
Les faltes es classificaran en  
A) Lleus, B) Greus i C) Molt greus.  
Prescriuran si és el cas als 10, 20 i 60 dies respectivament, comptats a partir de la seua comissió o des de la data en què s'haja tingut coneixement dels fets.  
A) Faltes lleus.  
Es consideraran faltes lleus totes aquelles que produïsquen pertorbació lleugera en els servicis a càrrec del treballador i les queixes reiterades dels veïns ocupants de la casa, titulars del contracte d'arrendament, copropietaris, etc., ja siga d'habitatge o local de negoci.   
B) Faltes greus.  
La falta de neteja, tant en la seua persona com en les dependències a càrrec seu.  
La desobediència, indisciplina o negligència inexcusable en el treball.  
La falta de respecte de paraula o obra al propietari, al president de la comunitat o cooperativa, a l'administrador, als inquilins, als copropietaris de l'edifici i al personal de les famílies que amb ells convisquen.  
C) Faltes molt greus.  
L'abandonament notori de la vigilància de l'edifici, elements comuns i la resta de deures al seu càrrec (especificats en l'article 36 del present conveni).  
La reincidència en la comissió de faltes greus.  
Els maltractaments de paraula o obra al propietari, al president de la comunitat o cooperativa, a l'administrador o als habitants de l'edifici o els seus familiars que amb ells convisquen, així com als seus empleats.   
El frau, robatori o furt, o la retenció indeguda dels objectes entregats a la seua custòdia.  
Qualsevol altra falta greu contra la moral, la propietat o les persones.  
Queixes reiterades per escrit de la meitat més un dels veïns ocupants de la casa, copropietaris, titulars del contracte d'arrendament, ja siga habitatge o de local de negoci.  
Article 40. Sancions   
Les sancions que procedix imposar seran les següents:  
a) Per faltes lleus: amonestació verbal o escrita, b) Per faltes greus: suspensió d'ocupació i sou de 7 a 15 dies., i c) Per faltes molt greus: suspensió d'ocupació i sou de 30 a 60 dies i acomiadament.  
Article 41. Procediment sancionador   
Primer  
Contra les sancions greus i molt greus que li siguen imposades a l'empleat de finques urbanes, este té el dret a recórrer-les davant dels jutjats socials, prèvia la conciliació obligatòria davant del S.C.I. del Departament de Treball de la Generalitat de Catalunya.  
Segon   
Les sancions per suspensió d'ocupació i sou s'imposaran amb reserva del seu període de compliment i, en el supòsit de ser recorregudes pel treballador davant dels jutjats socials, no es compliran fins que estos dicten sentència i d'acord amb els seus termes.  
Tercer  
La sanció imposada, quan els fets hagen causat danys o perjuís patrimonials, no impedirà l'exercici de les accions pertinents per qui resulte perjudicat.  
Quart   
Quan els fets sancionats puguen constituir falta o delicte perseguibles d'ofici, la propietat haurà de complir l'obligació general de formular la corresponent denúncia davant de l'autoritat competent.  
Capítol 11. Drets sindicals  
Article 42   
Els empleats de finques urbanes es regiran en matèria de drets sindicals, pel que preveu la Llei Orgànica 11/1.985, de 2 d'agost, de Llibertat Sindical i pel Text Refós de la Llei de l'Estatut dels Treballadors (Reial Decret Legislatiu 1/1995, de 24 de març).   
Capítol 12. Disposicions diverses  
Article 43. Seguretat i higiene   
En tant que afecta la seguretat i la higiene en el treball, caldrà ajustar-se en cada moment al que disposa la normativa legal en estes matèries.  
Article 44. Text del conveni   
El text del present conveni col·lectiu es redactarà en llengua catalana i en llengua castellana.  
Article 45. Derogació de l'ordenança laboral d'empleats de finques urbanes   
La previsió derogatòria de les Ordenances de Treball continguda en la disposició transitòria 2a de l'Estatut dels Treballadors, segons la redacció que en fa la Llei 11/1994 de 19 de maig, fa necessari, perquè no es produïsca un buit en la normativa laboral i en el funcionament de les empreses, que les matèries regulades per les referides Ordenances Laborals siguen recollides en un conveni col·lectiu, en el qual s'integren els aspectes recollits per aquelles, tenint en compte les modificacions introduïdes en l'Estatut dels Treballadors per la Llei 11/1994 de 19 de maig.  
Les representacions firmants del present conveni col·lectiu de treball acorden derogar l'Ordenança laboral d'empleats de finques urbanes (Orde del Ministeri de Treball de 13 de març de 1974, amb les modificacions establides en les ordres del mateix departament de 26 de novembre de 1976 i 29 de desembre de 1978) en l'àmbit de la comunitat autònoma de Catalunya, que es regirà en el futur pel present conveni col·lectiu de treball.   
Article 46. Dret supletori   
Per a tot allò no previst en el present conveni col·lectiu caldrà ajustar-se al que disposen els Laudes dels anys 1979 i 1980, al Text Refós de la Llei de l'Estatut dels Treballadors (Reial Decret Legislatiu 1/1995, de 24 de març), i la normativa de legal aplicació.  
Disposicions transitòries  
Disposició transitòria primera   
La percepció dels salaris derivats de l'aplicació del present conveni col·lectiu, produïxen efectes des del dia 1 de gener de 2004, sense perjuí de la seua publicació en el DOGC.   
Disposició transitòria segona   
Les indemnitzacions pel concepte de baixa d'I.T. per malaltia o accident, es pagaran al treballador a mes vençut, comptat des de l'inici de la baixa, d'acord amb la normativa legal vigent respecte d'això.  
Disposició transitòria tercera   
El pagament dels endarreriments derivats de l'aplicació del present conveni es faran efectius com a màxim en el termini de 30 naturals, comptats des de l'endemà de la seua publicació en el DOGC.   
Disposició transitòria quarta   
L'increment salarial per als anys 2005 i 2006 es pacta en la forma següent:   
Per a l'any 2005 el salari base del conveni s'incrementarà en un percentatge equivalent al creixement de l'IPC en l'àmbit de l'Estat durant el període comprés entre 31 de desembre del 2003 i 31 de desembre del 2004, segons les dades oficials publicats per l'INE.   
Per a l'any 2006 el salari base del conveni s'incrementarà en un percentatge equivalent al creixement de l'IPC en l'àmbit de l'Estat durant el període comprés entre 31 de desembre del 2004 i 31 de desembre del 2005, segons les dades oficials publicats per l'INE.   
Els conceptes previstos en els articles 16, 17, 18 i 19 del present conveni col·lectiu mantindran els seus sistemes de càlcul sobre els valors resultants d'aplicar els increments establits en els dos paràgrafs anteriors.  
Disposició transitòria cinquena   
Les parts firmants del present conveni col·lectiu recomanen que en els supòsits de conflicte, se sol·licite de mutu acord la mediació del Tribunal Laboral de Catalunya (T.L.C.).   
Disposicions addicionals  
Disposició addicional única   
Qualsevol referència al Text Refós de la Llei de l'Estatut dels Treballadors (Reial Decret Legislatiu 1/1995, de 24 de març) recollida en el text, s'entendrà integrada en este com a condició més beneficiosa.